Kateka wa Calo Conse, Nani?
Bushe muletontonkanya ukuti . . .
ni Lesa?
bantunse?
ni Satana?
IFYO BAIBOLO ILANDA
“Umubifi e uteka cino calo.”—1 Yohane 5:19.
‘Umwana wa kwa Lesa aishile ku konaula imilimo ya kwa Satana Kaseebanya.’—1 Yohane 3:8, e fyo calembwa muli Baibolo ya New Century Version.
UMULANDU CAWAMINA UKWISHIBA UUTEKA ICALO CONSE
Kuti twaishiba ico muno calo mwafulila amafya.—Ukusokolola 12:12.
Kuti twacetekela ukuti ifintu tafyakabelelele ifi fine fyaba, lelo fikawama.—1 Yohane 2:17.
BUSHE KUTI TWASUMINA IFYO BAIBOLO ILANDA?
Ee, pantu kwaliba ifintu fitatu ifingalenga ukuti tusumine:
Ukuteka kwa kwa Satana kwalapwa nomba line. Yehova takaleke Satana ukutwalilila ukuteka abantu. Alilaya ukuti “akonaula . . . Satana Kaseebanya” no kufumyapo ububi bonse ubo Satana aleeta.—AbaHebere 2:14, e fyo calembwa muli Baibolo Amalembo ya Calo Cipya.
Lesa alisala Yesu Kristu ukuteka icalo conse. Yesu alipusanako sana kuli kateka wa cino calo, umunkalwe kabili uwaitemwa. Ukulanda pa kuteka kwa kwa Yesu, Lesa atile: “Akomfwila ubulanda umulanda no mupiina. . . Akalubula imyeo yabo ukufuma ku ba mutitikisha na ku ba bunkalwe.”—Amalumbo 72:13, 14.
Lesa tabepa. Baibolo itila: ‘Lesa te kuti abepe.’ (AbaHebere 6:18) Yehova nga alaya ukucita icintu, ciba fye kwati no kufikilisha nafikilisha kale. (Esaya 55:10, 11) “Kateka wa pano calo bakamupoosa ku nse.”—Yohane 12:31.
IFYO MULINGILE UKULATONTONKANYAPO
Bushe pano calo pakaba shani nga ca kuti kateka wa cino calo conse bamufumyapo?
Baibolo ilasuka ici cipusho pa AMALUMBO 37:10, 11 na pa UKUSOKOLOLA 21:3, 4.
bem_Latn bem_Latn bem_Latn bem_Latn cjk_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn